《赴济阴留别一公》
宋代·吕本中

近别君莫嗟，远别君莫惜。往来天壤间，谁为不相识。

十年几相别，日月虚弃掷。见君长江口，已作胡眼碧。

别君广陵城，妙语摧霹雳。今别知几时，复念驹过隙。

坐成千里阻，当有片言益。不劝君爱身，不劝君强食。

劝君以勇决，万事要努力。愚夫之所欣，智士之所戚。

譬如醉而颠，亦有傍震虩。声色纠缠人，万劫困封植。

本自骄惰生，亦以因循得。实惟招侮慢，岂止碍空寂。

居然耳目内，反务化勍敌。谁能深山中，弄此无孔笛。

芳草变萧艾，每为长太息。如公定不然，此语当谩忆。

何妨膏腴地，更论去荆棘。君看一壶用，亦有千金直。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。